Az első világháború kezdetén a "Chatham" a 2. könnyűcirkáló raj tagjaként a Földközi-tengeren állomásozott, ahol részt vett az "SMS Goeben" és az "SMS Breslau" német cirkálók utáni hajszában is. Ezt követően, a brit cirkálót még 1914-ben, átvezényelték a Vörös-tengerre. Ez év novemberében a "Chatham" kivette részét a német "SMS Königsberg" könnyűcirkáló elleni hadműveletből is. 1915 májusában a hajó visszatért a Földközi-tengerre, hogy támogathassa a szövetségesek partraszállását Gallipolinál. A "Chatham" jelen volt a Suvla-öbölbeli partraszállásnál is, a partraszállás vezetője, John de Robeck ellentengernagy zászlóshajójaként. 1916-ban a hajó visszatért a hazai vizekre, és csatlakozott a Nagy Flotta 3. könnyűcirkáló rajához. 1916. május 26-án a "Chatham" aknára futott, ezért javításra szorult.